Miljoene rand se skade ná kontrakteurs kabels lê | Maroela Media
Skade in die Emfuleni- plaaslike munisipaliteit (Foto verskaf deur die VF Plus)
Die VF Plus dring daarop aan dat die kontrakteurs vir die Emfuleni- plaaslike munisipaliteit (Evaton, Sebokeng, Vaal Oewer, Vanderbijlpark, Vereeniging) wat kabels vir optiese vesel installeer, verplig word om die skade wat hulle aanrig aan sypaadjies en infrastruktuur soos waterpype en kragkabels, op eie koste te herstel.
"Die VF Plus het verskeie klagtes van huiseienaars ontvang van kontrakteurs wat waterpype en kragkabels beskadig tydens die grawe van slote vir die aanlê van die kabels," sê Christo Smith, VF Plus-raadslid in die munisipaliteit. "Baie van die kontrakteurs herstel nie die skade nie en veroorsaak dat water deur die plaveisel lek."
"Die VF Plus is 'n voorstander van tegnologiese ontwikkeling, maar kontrakteurs kan nie toegelaat word om die reeds sukkelende munisipaliteit onder verdere finansiële druk te plaas nie. Alhoewel die munisipaliteit nie die kontrakteurs kan verbied om die optiesevesel-kabels te lê nie, kan die munisipaliteit hulle wel verplig om toe te sien dat die omgewing skoon agtergelaat word en dat alle skade aan infrastruktuur herstel word," het Smith bygevoeg.
Die party het reeds die munisipaliteit genader en het aanbeveel dat alle diensverskaffers gedwing word om van die dienste van geregistreerde siviele ingenieurs (konsultante) gebruik te maak om toesig te hou oor die ontwerp, implementering en finale inspeksie van die werk.
Sal seker weer ekstra geld soek vir werk wat hulle moet heelmaak
Kom kyk hoe lyk Merafong City
Kom kyk hoe het drie verskillende maatskappye wat optiese kabels lê die dorp, sypaadjies, plaveisel en tuine verwoes in Tzaneen.
DIT gebeur tans by ons in Lydenburg ook. Net gister het hulle weer 'n waterpyp raakgekap nadat die huiseienaar vir hulle verduidelik het dat hulle nie daar moet grawe nie. En dan maak hulle dit nie reg nie. Dit word net so gelos. BAIE ontoereikend.
Daar is nie meer iets soos diens en werkstrots nie. Almal hou noord en foeter voort, met die houding dit wat ek moes doen is met die minste moeite afgerammel solank ek net betaal word.